《送叔宽弟通判泸南》
宋代·苏过

老人出乡不得归，西山颍水含清悲。脂车独办入蜀计，栾城季子真男儿。

凌云栈道三千里，屈指渡泸五月时。想欢里门下父老，寒食上冢先蟆颐。

吾弟平生得诗礼，大吾门户惟子期。巴川僰道人鄙远，谁肯仁义变蛮夷。

蜀筇蒟酱亦安用，唐蒙已死仍疮痍。请君携泥一丸去，持此关塞安黔黎。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。